ROZHODNUTIE KOMISIE
z 8. mája 2006,
ktorým sa povoľuje Poľskej republike zákaz používania určitých odrôd kukurice uvedených v spoločnom katalógu odrôd poľnohospodárskych rastlinných druhov na svojom území podľa smernice Rady 2002/53/ES
[oznámené pod číslom K(2006) 1790]
(Iba poľský text je autentický)
(2006/338/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 16 ods. 2 písm. b),
keďže:
(1)
Komisia v súlade s článkom 17 smernice 2002/53/ES uverejnila v sérii C Úradného vestníka Európskej únie v rámci spoločného katalógu odrôd poľnohospodárskych rastlinných druhov určité odrody kukurice.
(2)
Podľa článku 16 ods. 1 uvedenej smernice majú členské štáty zabezpečiť, aby s účinnosťou od uverejnenia uvedeného v článku 17 semená odrôd prijatých v súlade s touto smernicou alebo v súlade so zásadami zodpovedajúcimi zásadám tejto smernice nepodliehali žiadnym trhovým obmedzeniam týkajúcim sa odrody.
(3)
Komisia dostala 24. júna 2005 od Poľskej republiky na základe článku 16 ods. 2 písm. b) smernice 2002/53/ES žiadosť o zákaz používania osiva z odrôd kukurice, ktoré nie sú vhodné na pestovanie v Poľsku, a jeho umiestňovania na trh. Táto žiadosť nasledovala po inej žiadosti týkajúcej sa geneticky modifikovaných odrôd kukurice, ktorá je predmetom osobitného rozhodnutia.
(4)
Poľsko zaslalo Komisii 9. decembra 2005 zoznam odrôd kukurice, ktoré považuje za nevhodné na pestovanie v rámci podmienok v Poľsku. Tento zoznam doplnili poľské orgány v liste z 9. januára 2006. Poľsko žiada o povolenie na zákaz používania všetkých odrôd kukurice uvedených v zozname v rámci svojho územia na neurčité časové obdobie.
(5)
So zreteľom na poslednú vetu článku 16 ods. 2 písm. b), v ktorej sa uvádza, že každá takáto žiadosť členského štátu sa musí predložiť pred koncom tretieho kalendárneho roka, ktorý nasleduje po registrácii príslušnej odrody v spoločnom katalógu, sa nemôžu do žiadosti, ktorú Poľsko predložilo v roku 2005 zahrnúť odrody zaregistrované do spoločného katalógu pred 1. januárom 2002.
(6)
Z informácií dostupných pre príslušné odrody je jasné, že nie sú vhodné na pestovanie v žiadnej časti Poľska pre ich príliš vysokú triedu zrelosti, ktorá predstavuje minimálne hodnotu 350 indexu FAO alebo ekvivalentu triedy zrelosti. Príslušné klimatické a poľnohospodárske faktory predstavujú stálu prekážku pri pestovaní týchto odrôd v Poľsku.
(7)
Za týchto podmienok by sa mala žiadosť Poľskej republiky povoliť na základe článku 16 ods. 2 písm. b) pre odrody kukurice uvedené v tomto rozhodnutí, ale zamietnuť pre tie odrody, ktoré boli v spoločnom katalógu uvedené pred 1. januárom 2002.
(8)
Aby mohla Komisia informovať ostatné členské štáty a aktualizovať spoločný katalóg odrôd poľnohospodárskych rastlinných druhov ustanovený v smernici 2002/53/ES, je potrebné požiadať Poľsko, aby informovalo Komisiu, kedy začne využívať povolenie udelené týmto rozhodnutím.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Poľskej republike sa povoľuje zákaz používania určitých odrôd kukurice uvedených v prílohe k tomuto rozhodnutiu vo všetkých častiach jeho územia.
Článok 2
Zostávajúca časť žiadosti Poľskej republiky, ktorá sa zaoberá odrodami kukurice uvedenej v spoločnom katalógu pred 1. januárom 2002, sa zamieta.
Článok 3
Aby Komisia mohla informovať členské štáty, oznámi Poľská republika Komisii dátum, od ktorého začne využívať povolenie udelené podľa článku 1.
Článok 4
Toto rozhodnutie je určené Poľskej republike.
V Bruseli 8. mája 2006